text: 12 Sumaq tapuykunata ruwarqa. Jesusqa, uyariqkuna paykuna kikinku kutichikunankupaq, sunqunkupi imachus kasqanta yachanankupaq, imatapis allinta akllanankupaq ima, sumaq tapuykunata ruwarqa (Mateo 12:24-30; 17:24-27; 22:41-46). Jesusqa, religionta kamachiq judíos mana Dioschu atiyta qusqanta niptinku, paykunata tapurqa: "Pitaj Juanta bautizanampaj churarqa, Dioschu, chayrí runaschu?", nispa. Ni imata niyta atispa, paykunapura ninakurqanku: "Dios churarqa nisun chayqa, pay niwasun: Imaraykutaj chantá mana paypa nisqanta creerqankichejchu? nispa. Juanta runas churanku, nispa nejtinchejrí, runastañataj manchachikunchej, imaraykuchus tukuy yuyanku Juanqa profetapuni kasqanta", nispa. Chayrayku "mana yachaykuchu", nirqanku (Marcos 11:27-33; Mateo 21:23-27). Jesusqa, chay tapuyllawan chʼinyachirqa, chʼawka sunquyuq kasqankutataq rikuchirqa.